钦定古今图书集成/明伦汇编/氏族典/第414卷 > 《廖用贤尚友录》 > 鲁悉达
## 钦定古今图书集成/明伦汇编/氏族典/第414卷 > 《廖用贤尚友录》 > 鲁悉达

按《陈书鲁悉达传》，“悉达字志通，扶风郿人也。祖斐，齐
通直散骑常侍。父益之，梁云麾将军。悉达幼以孝闻，
起家为梁南平嗣王中兵参军。侯景之乱，悉达纠合
乡人保新蔡，招集晋熙等五郡，尽有其地。使其弟广
达领兵随王僧辩讨侯景。景平，梁元帝授持节仁威
将军。敬帝即位，王琳据有上流，授悉达镇北将军。高”
祖亦遣赵知礼授征西将军，悉达两受之，迁延顾望，
皆不就。齐遣行台慕容绍宗以众来攻，悉达与战，败
之，绍宗仅以身免。王琳连结于齐，齐遣高岳助之。相
持岁馀，会裨将梅天养等引齐军入城，悉达勒麾下
济江而归。高祖授平南将军、散骑常侍、北江州刺史，
封彭泽县侯。世祖即位，进号安左将军。悉达虽仗气
任侠，不以富贵骄人。迁吴州刺史。遭母忧，哀毁过礼，
因遘疾卒，谥曰孝。子览嗣。

===鲁广达===按《陈书鲁广达传》，“广达字遍览，吴州刺史悉达之弟
也。释褐梁邵陵王国右常侍，迁平南当阳公府中兵
参军。侯景之乱，与兄悉达聚众保新蔡。梁元帝承制，
授假节壮武将军。高祖受禅，授东海太守。入为员外
散骑常侍。除假节信武将军，为吴州刺史，封中宿县
侯，授南豫州刺史。华皎称兵上流，皎舟师彊盛，莫敢”
进者，广达首率骁勇，直冲贼军。皎平，授巴州刺史。太
建五年，入为右卫将军。八年，出为北兖州刺史，迁晋
州刺史。十年，都督合、霍二州诸军事，进号“仁威将军”、
合州刺史。十年，周将梁士彦将兵围寿春，诏广达率
众击之，无功免官。十二年，与樊毅北讨，克郭默城。寻
授平西将军、都督郢州以上十州诸军事。后主即位，
入为安左将军。至德二年，授安南将军，征拜侍中，改
封绥越郡公，寻为中领军。及贺若弼进军锺山，广达
就执。祯明三年，依例入隋，广达怆本朝沦覆，遘疾不
治，寻以愤慨卒。有队主杨孝辩，时从广达在军中，力
战陷阵，其子亦随孝辩挥刃杀隋兵十馀人，力穷，父
子俱死。